**Gaby Hoffmann** (o.s. **Hauke**, syntynyt Berliinissä) tunnetaan parhaiten heavy metal -yhtye Acceptin managerina. Hoffmann on yksi harvoista metallimusiikin naispuolisista managereista. Managerin työn lisäksi hän on sanoittanut kappaleita nimimerkillä **Deaffy** sekä osallistunut yhtyeiden kansitaiteen tekemiseen.

Manageri
--------

Accept palkkasi Gaby Hauken manageriksi vuonna 1981 *Breaker*-albumin julkaisun jälkeen. Haukella oli tuolloin musiikkiagentuuri Frankfurtissa. Aluksi Gaby kieltäytyi yhteistyöstä, sillä hän työskenteli jo kansainvälisten yhtyeiden, kuten Kissin ja Supertrampin kanssa, eikä hänellä ollut aikaa panostaa tuntemattomaan saksalaiseen yhtyeeseen. Basisti Peter Baltes houkutteli naista yli viikon ajan ennen kuin Hauke viimein lupautui katsomaan yhtyeen konserttia. Hauke vakuuttui yhtyeen mahdollisuuksista, kun hän sitten näki Acceptin esiintyvän. Sen jälkeen Hauke esitteli Acceptille suunnitelman seuraavien kolmen albumin ajalle. Samana vuonna Hauke järjesti Acceptin ensimmäisen isomman kiertueen, kun yhtye esiintyi Judas Priestin World Wide Blitz -kiertueen lämmittelijänä.

Acceptin kitaristi Wolf Hoffmann on sanonut, että Gaby Hoffmann on näkymätön taustavoima ja kuudes jäsen, joka ohjaa yhtyeen toimintaa. Gaby Hoffmann on auttanut yhtyettä muun muassa lavaesiintymisen kehittämisessä aina vaatetuksesta lavalla liikkumiseen. Accept on pystynyt keskittymään musiikin tekemiseen, kun Gaby Hoffmann on samalla huolehtinut taustalla yhtyeen kaikista muista asioista. Juho Juntunen kirjoitti vuonna 1983 *Soundissa* tapaamisestaan Gaby Hauken kanssa:

> »Samassa joku koputti minua olkapäähän. Hyvä jumala! Se oli kaunis punahiuksinen nainen, joka kysyi, haluanko rose-viiniä tai jotakin muuta. Hetken luulin menettäneeni järkeni. Nainen huomasi harittavat silmäni ja esitteli itsensä Acceptin manageriksi, jonka työ oli pitää lehdistö tyytyväisenä.» 
> 
> 

Hauke auttoi vuonna 1981 Don Dokkenia tekemään demon Michael Wagenerin kanssa. Yhteistyön myötä Dokken sai levytyssopimuksen, joka johti lopulta Dokkenin esikoisalbumiin *Breaking the Chains*. Kun Acceptin laulaja Udo Dirkschneider jätti yhtyeen vuonna 1987, jatkoi Hauke hetken ajan molempien yhtyeiden managerina ja järjesti yhtyeille kiertueet sekä Eurooppaan että Yhdysvaltoihin.

Sanoittaja
----------

Hauke alkoi auttaa Acceptia sanoittamisessa vuonna 1982 nimimerkillä Deaffy. Deaffyn henkilöllisyys pysyi salassa pitkään Gaby Hoffmannin omasta tahdosta. Hän kertoi haastattelussa, ettei häntä haitannut työskennellä salanimellä. Hän oli aina nimenomaan halunnut pysyä taustalla, eikä olisi itse paljastanut osuuttaan ellei se olisi tullut ilmi. Deaffy on vuoden 1982 *Restless and Wild* -albumilla merkitty muutaman kappaleen sanoittajaksi. Sen jälkeen hänestä tuli yhtyeen pääasiallinen sanoittaja, ja instrumentaaleja lukuun ottamatta hänet on merkitty sanoittajaksi kaikkiin kappaleisiin *Balls to the Wallista* (1983) *Death Row’hun* asti (1994). Myös vuonna 1996 ilmestyneellä albumilla *Predator* (1996) hänet on merkitty usean kappaleen sanoittajaksi.

Vuoden 2010 paluun jälkeen Acceptin uusi laulaja Mark Tornillo on kirjoittanut sanoitukset, mutta Gaby Hoffmann osallistuu taustalla yhä niiden tekoon. Sanoittamisen lisäksi Gaby Hoffmann on osallistunut Acceptin albumien syntyyn muillakin tavoin. Hän on ollut ideoimassa kansitaidetta, ja hänet on merkitty albumien *Balls to the Wall*, *Metal Heart*, *Russian Roulette* ja *Blind Rage* kansitaiteen tekijäksi.

Kun Udo Dirkschneider lähti Acceptista vuonna 1987 ja perusti U.D.O.-yhtyeen, Accept luovutti ensimmäistä sooloalbumia varten kappaleita, joihin Hauke oli tehnyt sanoitukset nimimerkillä Deaffy. U.D.O julkaisi kappaleet vuonna 1987 levyllä *Animal House.* Muutama vuosi myöhemmin Dirkschneider pyysi häntä tekemään sanoituksia neljännelle levylleen *Timebomb* (1991), ja Gaby sanoitti lähes kaikki kappaleet. U.D.O:n toiselle albumille *Mean Machine* (1989) Gaby on ollut tekemässä kansitaidetta.

Hoffmann on sanoittanut kappaleen "All of My Heart" saksalaisen metalliyhtyeen Mad Max vuonna 2008 julkaistulle albumille *Here We Are*. Miehensä Wolf Hoffmannin kanssa he ovat tehneet Casanova-yhtyeen kappaleen "One of These Days" sen levylle *One Night Stand* (1992).

Yksityiselämä
-------------

Wolf Hoffmann ja Gaby Hauke alkoivat seurustella hieman sen jälkeen, kun Haukesta oli tullut Acceptin manageri vuonna 1981. Pariskunta piti suhteen vuosia salassa jopa yhtyeen muilta jäseniltä: he halusivat varmistaa, ettei suhde vaikuta yhtyeen toimintaan. Managerina Hauke panosti paljon siihen, että kaikki yhtyeen jäsenet saivat tasapuolisen kohtelun. Wolf Hoffmann ja Gaby Hauke avioituivat vuonna 1989.

Hoffmannit jäivät asumaan Yhdysvaltoihin 1980-luvun puolivälissä, kun Accept oli siellä kiertueilla. Pariskunta asui aluksi Vermontissa, mutta muutti myöhemmin Nashvilleen. Gaby työskenteli kiinteistönvälittäjänä sen aikaa, kun Accept oli tauolla. Hän palasi johtamaan Acceptin toimintaa, kun yhtye teki paluun 2009. Heinäkuussa 2019 Gaby Hoffmann jäi eläkkeelle Acceptista.

Lähteet
-------

1. ↑  Shelly Harris: ACCEPT No Substitute: An Exclusive Interview With WOLF HOFFMANN Of ACCEPT *KNAC.COM*.  21.3.2016. Viitattu 27.12.2018.
2. 1 2  Popoff, Martin: *Metal Heart: Aiming High With Accept*, s. 48. Power Chord Press. ISBN 978-0-9918963-9-4, 2016.
3. ↑  H.Holm: Med Gaby mot succé.  *Rocket,*, 4/1985.
4. 1 2  Ruben Mosqueda: Wolf Hoffmann of Accept Interview *Sleazeroxx*.  13.09.2010. Viitattu 27.12.2018.
5. ↑  MusicInterviewCorner: ACCEPT's WOLF HOFFMANN Says His Wife Is 'Invisible, Silent Force' Behind The Band *Blabbermouth.net*.  1.12.2014. Viitattu 27.12.2018.
6. 1 2  A Pioneer Retires — Thank You, Gaby! *ACCEPT Worldwide Official Website*. Viitattu 2.7.2019.
7. ↑  Juho Juntunen: Accept.  *Soundi, s 34.*, 11/83.
8. ↑  MICHAEL WAGENER: MICHAEL WAGENER, BIOGRAPHICAL INFORMATION *michaelwagener.com*. Viitattu 27.12.2018.
9. ↑  Wolf Hoffmann - ACCEPT History *web.archive.org*.  30.4.2001. Viitattu 18.6.2019.
10. ↑  Joe Scholared: Gaby Hoffmann *web.archive.org*.  15.-21.12.2004. Viitattu 27.12.2018.
11. ↑  Toni Keränen: "Elannon ansaitseminen valokuvaamisella on huomattavasti helpompaa kuin musiikkibisneksessä" – haastattelussa Acceptin Wolf Hoffmann *Inferno*.  22.10.2017. Viitattu 27.12.2018.
12. 1 2 3  Tiedot levyjen kansilehdillä.
13. ↑  Jericho: The Symphonic Terror of Accept (43.20 alkaen) *Omny.fm*.  28.11.2018. Viitattu 27.12.2018.
14. ↑  Klüsener, Edgor: Udo '87: A man goes his way, or: What's happening with... Accept..  *Metal Hammer*, 6/87.
15. ↑  U.D.O. | Biography & History *AllMusic*. Viitattu 18.6.2019. (englanniksi)
16. ↑  Goldmine: Accept: The wild and the restless.  *Goldmine*, Issue 517, 5/19/00.  Krause Publications.
17. ↑  Gaby Hoffmann *Ensyclopaedia Metallium*. Viitattu 27.12.2018.
18. ↑  Mad Max To Hell And Back Again *Headbanger.ru*. Viitattu 27.12.2018.
19. 1 2  METALLIAN - Accept *metallian.com*. Viitattu 15.1.2019.
20. ↑  ACCEPT Remembered: Accept - A 25 year history. *wolfhoffmann.com*. Viitattu 15.1.2019.
21. ↑  Metal Sludge: 20 Questions with Wolf Hoffmann 5/6/03 | Metal Sludge *metalsludge.tv*. Viitattu 15.1.2019. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |